Picnic ved Hanging Rock

miniatyr|240px|Et maleri av Hanging Rock fra 1875. Man kan se besøkende ved foten av berget. Bildets stemning ligner på den i filmen og har også nærhet i tid
miniatyr|240px|Et foto av Hanging Rock, der det meste av handlingen utspinner seg
Picnic ved Hanging Rock (originaltittel: Picnic at Hanging Rock) er en australsk drama-mysteriefilm fra 1975 regissert av Peter Weir. Filmen handler om en jenteklasse på en pikeskole som deltar på en utflukt til en liten fjellformasjon i Australia. Der forsvinner tre av jentene og den ene lærerinnen på mystisk vis. Manus er basert på Joan Lindsays roman med samme tittel fra 1967. Historien er fiksjon, men den ble påstått å være basert på noe som skal ha skjedd i Australia i år 1900. De fremste rollene spilles av Anne-Louise Lambert, Helen Morse, Rachel Roberts, Vivean Gray og Dominic Guard.

Picnic ved Hanging Rock har vært gjenstand for flere analyser og tolkninger, og har i ettertid blitt regnet som en kultfilm.

Den ble meget godt mottatt av kritikerne. Den ble tildelt en BAFTA og en Saturn Award, som begge gikk til Russell Boyd for hans fotoarbeid.

Den hadde norsk kinopremiere i 1977.

 Handling 
Handlingen er lagt til Appleyard College, en pensjonatskole for piker i Australia. Skolen forfekter en streng og viktoriansk seksualmoral og jentene får innprentet at sex er et nødvendig onde som hører ekteskapet til.

På St. Valentines dag i 1900 legger en av jenteklassene ved skolen ut på en landtur under ledelse av to lærerinner. Turen går til Hanging Rock, en fjellformasjon i Victoria. Ved Hanging Rock oppdager flere at klokkene deres har stanset nøyaktig på tolv. Etter en stund velger fire av jentene å dra avgårde på en egen utflukt lenger oppe fjellene. Samtidig som de beveger seg oppover, synes tre av dem å forsvinne inn i en drømmeverden der naturens mystiske krefter overtar. En av lærerinnene forsvinner også på mystisk vis. En uke senere blir en av jentene funnet oppe i en kløft av letemannskaper, men hun klarer ikke å huske noen ting av hva som har skjedd. Noen uker senere blir levningene til lærerinnen funnet. De andre forblir borte. Ingen klarer å gi noen forklaring på forsvinningene og det hentydes at noe overnaturlig har skjedd i fjellet.

 Om filmen 
 Popularitet 
Filmen innbrakt drøyt fem millioner AUD i Australia.

 Anmelderne 
Filmen ble meget godt mottatt av kritikerne. Den amerikanske filmanmelderen Roger Ebert gav den 3,5 av 4 stjerner. I 1998 gav han directors cut-versjonen 4 av 4 stjerner, og plasserte den på sin eksklusive liste over «Great movies».

Filmen er av flere anmeldere blitt beskrevet som et mesterverk.

 Utmerkelser 
Den ble tildelt både en BAFTA og en Saturn Award, som begge gikk til Russell Boyd for hans fotoarbeid. Manusforfatter Cliff Green ble i tillegg tildelt en pris av Australian Writers' Guild og Peter Weir ble tildelt en Golden Charybdis ved Taormina Film Fest.

Den ble nominert til ytterligere to BAFTA, i klassene beste kostyme og beste lyd. Den ble også nominert til beste foto av British Society of Cinematographers og en Saturn Awards for beste manus.

Den er omtalt i boka 1001 filmer du må se før du dør.

 Produksjon 
Den ble innspilt vinteren og våren 1975.IMDB business/filming dates Det meste av opptakene ble gjort ved Hanging Rock, men også andre steder som blant annet Martindale Hall, Adelaide og Mintaro ble benyttet.IMDb locations 

Produksjonskostnadene var på ca 440 000 australske dollar.

 Video 
En director's cut-versjon ble utgitt i 1998. Denne har en varighet på 1 time og 47 minutter, åtte minutter kortere enn kinoversjonen. Filmen var meget vanskelig å oppdrive på video før den tid.
 Fortellerstil 
Filmen har tidvis en hallusinatorisk og hypnotisk rytme. På grunn av dvelende fortellerstil, duse og softede bilder i pastell- og jordfarger, vakre tenåringsjenter som til stadighet grer sitt lange hår, snører igjen hverandres korsetter og fniser med lys stemme til panfløytemusikk, oppfattes filmen først som romantisk, men i dette er bare tilsynelatende. Filmen er full av undertrykte følelser og latent lengsel, helt uuttalte. Slik bygges det etterhvert opp en sterk spenning i det ellers så idylliske skolemiljøet. Når jentene drar på landtur, og seerne følger fire av dem opp mellom klippene der noe ubestemmelig kommer over dem, utvikler filmen seg til en ren grøsser. Det spesielle er at man aldri helt er klar over hva man frykter. Det skumle forsterkes av kontrasten til det ellers så harmoniske visuelle uttrykket. I tillegg er lyden av vindsus mellom steinformasjonene et styrkende element. 

Når de fire jentene – ledet av Miranda (Anne Lambert) – beveger seg i klippelandskapet, befinner kamera seg ofte bak dem, litt på avstand og med klipper eller busker i forgrunnen, slik at man får følelsen av iakttagelse.

Picnic at Hanging Rock beveger seg på et metaforisk nivå, der tolkningsmulighetene er flere. Bildenes komposisjon, linsebruk og ofte nedsatte hastighet skaper en suggererende og grøssende atmosfære.

 Musikk 
Hovedmusikken er basert på to rumenske panfløyte-stykker: "Doina: Sus Pe Culmea Dealului" og "Doina Lui Petru Unc". Disse fremføres av rumenske Gheorghe Zamfir på panfløyte og sveitsiske Marcel Cellier på orgel. I tillegg til dette så bidrar australske Bruce Smeaton med originalmusikk.

Den inneholder også musikk av Bachs, Mozart, Tchaikovskys og Beethoven.

 Bakgrunn for historien 
Weirs film og boka med samme navn anses ofte for å være en sann historie, da begge versjonene hevder dette. Mer vitenskapelig kilder mener at alt er rent oppspinn, men uavhengig av dette er det liten tvil om at denne forvirringen utelukkende har tilført filmen styrke og ikke minst kultstatus. De fleste som har sett filmen sitter igjen med en rekke spørsmål: Hva skjedde denne valentinsdagen? Ble de drept? Klarte de på mystisk vis å rømme, for så å aldri vise seg igjen? Ble de innhentet av en annen dimensjon? Spekulasjonene er mange og irrasjonelle, og svaret er umulig å finne. Enkelte mener dette utgjør fundamentet for Weirs film: desperasjonen etter å finne et svar.

 Rollebesetning 
 Anne-Louise Lambert : Miranda (piken som synes å lede de andre)
 Rachel Roberts : Mrs. Appleyard (rektor)
 Vivean Gray : Miss McCraw (lærerinnen som forsvinner)
 Helen Morse : Miss De Poitiers (lærerinne)
 Kirsty Child : Miss Lumley (lærerinne)
 Dominic Guard : Michael Fitzhubert (en engelsk gutt)
 Tony Llewellyn-Jones : Tom
 Jacki Weaver : Minnie	
 Frank Gunnell : Mr. Whitehead	
 Karen Robson : Irma (piken som kommer til rette)	
 Jane Vallis : Marion (en av pikene som forsvinner)	
 Christine Schuler : Edith (den tykke piken)	
 Margaret Nelson : Sarah (piken som må være igjen på skolen)
 John Jarratt : Albert Crundall 
 Wyn Roberts : Sgt. Bumpher
 Martin Vaughan : Ben Hussey
 John Fegan : Doc. McKenzie
 Kay Taylor : Mrs. Bumpher 
 Peter Collingwood : Col. Fitzhubert
 Garry McDonald : Konstabel Jones
 Olga Dickie : Mrs. Fitzhubert
 Jenny Lovell : Blance

 Fotnoter 

 Referanser 

 Eksterne lenker 

 Picnic at Hanging Rock (Montages, 2009) (Norsk) (arkivert versjon fra 2004)

Kategori:Filmer fra 1975
Kategori:Australske dramafilmer
Kategori:Australske kriminalfilmer
Kategori:Mysteryfilmer
Kategori:Filmer lagt til rurale strøk
Kategori:Filmer lagt til Australia
Kategori:Filmer satt til 1900-årene
Kategori:Engelskspråklige filmer